ЛОВЧАНСКО ЧИТАЛИЩЕ „НАУКА-1870 г.” – ЛОВЕЧ

5500 гр. Ловеч, ул. „Търговска” № 49 E-mail: [nauka135@abv.bg](mailto:nauka135@abv.bg) тел.: 068/604 203

ДОКЛАД ЗА ОСЪЩЕСТВЕНИТЕ ОТ ЛОВЧАНСКО ЧИТАЛИЩЕ „НАУКА-1870 Г.” ДЕЙНОСТИ В ИЗПЪЛНЕНИЕ НА ПРОГРАМАТА ЗА ЧИТАЛИЩНА ДЕЙНОСТ ПРЕЗ 2019 ГОДИНА

Ловчанско читалище „Наука-1870 г.” навърши 150 години. Неговата история и настояще винаги е била значима част от културния живот в Ловеч, защото всички ние винаги ясно сме съзнавали отговорността, която се изисква от нас – да се стремим да бъдем по-добрата версия на себе си всеки следващ ден. И защото винаги сме били убедени, че всяко усилие си е струвало – дори тези с вятърните мелници.

И имаме всички основания да смятаме, че с работата си достойно дописахме 150–годишната история. С дейността си всяка минута се стремихме да премахнем стигматизацията, която тегне над читалищата – на тяхната работа и резултатите от нея да се гледа в най-добрия случай със снизхождение, в недотам добрия - с оценката, че самодейност е лоша дума и означава най-често посредственост или синонимите на тази дума. Доколко успяваме – това се вижда от цифрите, които са израз на хората, избрали нашето читалище за реализация на определени свои eстетически потребности. Чисто статистически погледнато два пъти седмично по над двеста и петдесет граждани на Ловеч на възраст от четири и без горна граница годишна възраст се занимаваха лично с някакъв вид изкуство в репетиционните и учебните ни зали. Други, за чийто брой не е водена специална статистика, защото част от нещата, които представяхме е със свободен вход, бяха зрители и слушатели на резултатите от труда ни и техният брой през цялата година ни даваше самочувствието, че сме нужни на този град.

В цифри резултатите от работата оценяваме като много добри, а те изглеждат така:

* Професионални формации – 3
* Брой зрители / продадени билети / - 27 008
* Брой представления - 299
* Брой ученици в Музикалната школа -118
* Постоянно действащи любителски състави – 3
* Брой участници в любителските състави – 108
* Брой получени награди от международни изяви – 3
* Брой концерти, представящи дейностите ни – 32
* Реализирани проекти – 3

И през 2019 година Ловчанско читалище „Наука-1870 г.” запази своя облик, съхрани традиционните си дейности в пълен обем и се реализира като активен участник в оформянето на културния облик на града ни. Най-често в този доклад ще бъде използвана думата отново и то е защото читалището е намерило своята ниша на дейност и с цената на цялата си творческа и организаторска активност я отстоява. Разбира се, много вероятно е граждани на този град да имат и по-различни идеи за дейност, но цифрите, които обобщават работата ни показват, че сме на верния път и е най-добре да правим това, което правим най-добре. Не се страхуваме от нови предизвикателства, от творчески експерименти, но не би било оправдано да бъдат поемани финансови рискове в икономическата ситуация, в която се намираме и в която развиваме дейността си. С предлаганите обучение по музикални инструменти, театрални спектакли, форми на любителско творчество, концерти, изложби читалището даде възможност на гражданите на Ловеч да реализират част от потребностите си за лично участие в творчески процес, да получат качествено обучение по музикален инструмент, да съпреживеят постиженията на участниците в дейностите на читалището. Едновременно с идеалната цел като кауза, която не сме забравили, ние работихме в условията на реален пазар на културни продукти, с което в една добра степен се справихме успешно, като с реализацията и на собствен финансов ресурс направихме дейността си по-богата. Трудностите, разбира се съществуваха - от една страна трябва непрекъснато да се отстояват завоюваните пазарни ниши, непрекъснато да се отчита конкуренцията като едновременно с това да се отчита и платежоспособността на потребителите. Всеки от участниците в създаването и разпространението на създадения културен продукт направи всичко по възможностите си, за да има добър резултат от дейността. Получените резултати, съпоставени с равностойните ни читалища в страната по обем дейност, икономическа среда, в която работят, както и финансиране, дават основание за отчитане на добри показатели и изпълнени цели.

Финансовата ситуация, в която се намира читалището не беше променена и през 2019 година и отново всички служители, независимо от образование и позиция трябваше да работят на близка до минимална заплата предвид прослуженото време. За издръжка на дейността и материално-техническата база разчитахме единствено на приходите, които въпреки усилията са ограничени тъй като инвестициите в създаването нови културни продукти ще бяха намалени, за да бъдат поддържани базовите условия за работа като минимални заплати, осигуровки, отопление, осветление и други неизбежни такива.

Всичко това е и ще продължи да прави работата в читалищата и в частност в нашето читалище непривлекателна за млади хора, а е добре известно до какво ще доведе това.

Всеки от присъстващите в тази зала до някаква степен е участник в това, което беше направено от читалището през последната година, затова този отчет има задачата просто да припомни основните акценти в работата ни и условията, в които тя беше извършена. И ако трябва да се направи обобщение - цялата дейност беше вместена в рамките на необходимата достатъчност предвид финансовия ресурс, предоставен от държавата и икономическата ситуация, в която беше извършена тази дейност, както и условията за генериране на собствен приход – ограничени поради недотам добрата платежоспособност на потребителите на културния продукт, който създаваме. В същото това време, както всеки от нас лично отчита – цените на всички стоки и услуги вървяха нагоре. Читалището, както всички присъстващи тук знаят, разполага с добре поддържана материално-техническа база с достатъчно учебни, репетиционни и зрителни зали, които със собствени средства успяваме да поддържаме.

Всичко това е резултат на обединените лични качества на всеки от работещите тук, на всеки от занимаващите се с някакъв вид изкуство както и на това, че в работата винаги сме приемали за водещи принципите конкурентност, партньорство и диалогичност, ефективност и относителна устойчивост.

И през 2019 година проявихме силнитестрани в работата си, именно отговорност във всичко - към всеки потребител, клиент, дейност; Разпознаваемост; Компетентни служители с изключителни умения за работа в екип; С утвърден авторитет сред местната общност; Надежден партньор;; Гъвкавост, отвореност към иновативни форми на работа; Изпълнява широк кръг от дейности.

Слабите ни страни се определят от ограничения финансов ресурс, водещ до неадекватно и недостойно заплащане на труда; В национален аспект – трудно преодоляване на стигмата, че читалище означава самодейност в много лошия ѝ смисъл на посредственост.

И през последната година продължихме да работим за ранно откриване и създаване на условия за развитието на творческите способности на децата от града, чрез включването им във вече съществуващите форми на обучение или любителско творчество. Смятаме, че успяхме да създадем оптимални условия за реализиране на творческия потенциал на гражданите, имащи потребност от себеизразяване чрез някакъв вид изкуство; При професионалните формации – да разказваме на детската аудитория красиви приказки, без да правим компромиси с който и да било елемент на театралния спектакъл. Всичко това обаче в рамките на ресурса, с който разполагаме – човешки и финансов. Продължихме да създаваме условия за популяризиране на класическата музика чрез концертите, които правим самите ние, както и външни такива.

През 2019 година продължихме да развиваме вече утвърдените и доказали необходимостта си читалищни дейности и да утвърждаваме на добрия обществен образ на читалището в града чрез адекватен отговор на

актуалните културни потребности на гражданите, отново съобразен с финансовия ресурс, с който разполагаме. Запазихме традицията на добро партньорство с всички институции и организации при реализиране на общи идеи, цели и проекти тъй като това винаги създава предпоставки за един по-богат и различен културен продукт.

Ние сме организация, която е много силно зависима от размера на държавната субсидия, а за нея няма прогнозни стойности дори за следващата година, съобразени с реалните дори минимални потребности. Като резултат от всичко това е невъзможността да бъдат правени дългосрочни планове и инвестиции. Напълно очевидно е обаче, че читалищата не са и няма да бъдат приоритет в националната културна политика**.** Като част от читалищната общност, тази неоптимистична перспектива стои и пред Ловчанско читалище „Наука-1870 г.”, но до времето в което това ще се случи, то ще се опита да направи възможното, за да го изпълни с дейност и да отложи /доколкото е възможно / този момент.

Дейността на читалището беше изцяло насочена към реализиране на заложените в програмата приоритети: Културна политика, ориентирана към потребителите и техните потребности; Пазарна ориентация на формите на професионално творчество, но без да се игнорира идеалната цел, с която е създадено читалището; Непрекъснато отчитане на промените в пазара; Във финансов аспект читалището поддържа относителна финансова стабилност, има ръст и верификация на приходите и в този смисъл извършваше дейността си в рамките на необходимата достатъчност. Създаване на условия за устойчив растеж чрез подкрепа за създаване на конкурентоспособен културен продукт, базиран на стремеж към повишаване на качеството и насърчаване на рационални идеи.Търсене на възможности за формиране на социално значими културни продукти чрез прилагане на принципите на т. нар. „пазарно мислене” - Осъзнаването на този важен аспект в поведението на читалището е не по-малко ключов от обективните фактори като финансиране и законодателство. Намаляване на всички разходи до екзистенц минимума им.Търсене на форми за по-ефективна експлоатация на собствената материално-техническата база, както и получаване на приходи от това. Мерките, чрез които изпълнихме тези основни приоритети на читалището са съобразени с трудната икономическа среда в страната и по-точно в региона, в който се осъществява дейността и която икономическа среда едва ли ще бъде променена осезаемо през следващите две години.Усилията бяха насочени към адекватно реагиране на променящите се ситуации при изпълнение на ключовите приоритети, с които да се постигне относителна устойчивост и изпълнение на задачите, свързани с постигане на по-висок финансов резултат, който да компенсира ниския държавен стандарт за читалищата и повишаващите се цени на стоки и услуги, без които дейността е трудна или невъзможна.

През последната година в читалището с много любов и всеотдайност работиха Куклен театър, Музикален театър, Детска музикална школа, Смесен хор, Детска вокална група, Дуо за класическа музика, а от октомври като съвместна дейност с детска градина „Снежанка” и Детски народен хор.

Музикалната школа отбеляза своята шестдесет и пета учебна година и както през всяка от отминалите години тя дава на децата от Ловеч възможност да се докоснат до музикалното изкуство и върви с тях в първите им крачки по трудния път на музиката. Високият професионализъм на преподавателите, както и социалния момент по отношение на таксите за обучение правят възможно това - всяко дете от града да намери реализация на своя музикален талант. В момента в школата работят десет щатни преподаватели по специалностите пиано, акордеон, китара, флейта, народно пеене и всеки от тях има пълен норматив, както и обучава деца над норматива. Така отговаряме на желанието на всяко от децата, желаещи да се занимават с музика. Продължи тенденцията за ранно откриване на музикални заложби при децата и мотивирането им да се занимават с музика, което се дължи изцяло на личните качества на преподавателите. Обучението се провежда по два учебни часа седмично. Всеки учебен срок завършва с класови продукции, които преподавателите ни превърнаха в спектакли за радост и на децата и на публиката, която отдавна вече не се състои само от родителите на участващите деца. Освен обучение, децата от Музикалната школа получиха и многобройни възможности за концерти пред ловешката публика , концерти по поводи и без конкретни поводи. Впечатляващи са усилията и таланта на преподавателите от школата в обучението и мотивирането на децата и ако трябва да им поставяме оценки те няма как да бъдат различни от отличните. Основни показатели за качеството на обучение в школата е ненамаляващия брой ученици през годините, независимо от това, че има такси, а също и увеличаващия се брой на хората, които идват да чуят и видят резултатите от труда на преподаватели и деца на концертите и продукциите, успехите на децата при участието им в конкурсите. . През 2019 година Теодор Басарски и Иванеса Лазарова от класа по акордеон участва в Международния акордеонен конкурс в гр. Нови пазар и спечелиха награди. Изявите на школата през изминалата година са тридесет, а броят на обучаваните деца 118. Тенденцията учениците на школата да завършват пълния курс на обучение, който е седемгодишен се запази.

Качеството на обучение и популяризирането на музиката са области, в които възможностите за развитие и усъвършенстване са безгранични, но качествата, които притежават преподавателите в школата – огромното им търпение, уважението към детската личност и индивидуални качества на всяко дете правят така, че обучението по музикален инструмент да бъде желано и предпочитано от ловешките деца.

Считаме тази част от работата на читалището като успешно изпълнена мисия предвид все пак ограничения финансов ресурс, който държавата отделя за читалищата.

Двете театрални формации – Куклен и Музикален театри поддържат много богат репертоар, включващ арабски приказки , приказки на Братя Грим, Андерсен, Шарл Перо, А.С. Пушкин, народни приказки. Изиграни са двеста деветдесет и девет представления с публика от двадесет и седем хиляди зрители, което е добър резултат. Анализът на намаления брой зрители в сравнение с миналата година показва, че това се дължи главно на намалелия брой деца в обектите, които посещаваме.

Всяка от двете формации има своето важно място в читалището – те са много различни с начина, по който разказват своите приказки, но еднакво ценни, еднакво добре приемани от публиката в един доста широк по обхват регион в централна Северна България. В този аспект читалището ни отстоява своите позиции пред публиката си. Отстояхме позициите си с красивите костюми, интересните заглавия, забавната музика, и изпълнението „на живо” И двете ни театрални формации имат професионалните качества и успешно се справят с конкуренцията на многобройните подобни частни и държавни формации, а в много случаи са предпочитани пред тях, тъй като ние никога не сме правили компромис с качеството на спектаклите**.** И тук е мястото да благодарим на всички актьори и организаторите Петя Филипова и Велислава Иванова, както и на безрезервната подкрепа на Румяна Белчева.

Смесен хор „Панайот Пипков” с диригент Теодора Николова и корепетитор Валерий Хомяков е най-голямата любителска формация, която работи в читалището, а и в Област Ловеч.Затова считаме, че нашият смесен хор „Панайот Пипков”със своите изяви ще послужи за възпитанието на идващите след нас. А съдейки по многобройната публика на концертите, която е израз на признанието за качествата на формацията е нещото, което осмисля безвъзмездния труд на участниците в нея. И тук е мястото да благодарим на хористите, диригента и корепетитора за това, че въпреки трудните времена отделят от своето свободно време за това интересно, но не леко изкуство. Те не жалят ентусиазъм и енергия и отдават наистина максимални усилия за това хорът да се развива и върви напред. Израз на това, че тази формация е нужна на Ловеч и има качества и потенциал и за още по-високи постижения е удостояването ѝ от Община Ловеч с почетния плакет „Св. Св. Кирил и Методий”- това наистина е една заслужена оценка и признание. През изминалата година тази формация представи два самостоятелни концерта, участва в ритуала за Деня на Ловеч, в юбилейния концерт за 150-годишнината на читалището и в Международния фестивал в Чанаккале - Турция. На този фестивал хорът и неговия диригент получиха диплом за отлично представяне.

Детската вокална формация „Пееща дъга” с ръководители Юлиана Близнакова и Ангелина Младенова във възрастов аспект е най-младата читалищна формация, която вече 20 години събира деца от града и има своето достойно място в културното пространство на Ловеч. Децата имат богат и разнообразен репертоар, а това ги прави желан участник в много концерти, от чийто дълъг списък ще отбележим впечатляващия за всички концерт за рождения ден на формацията и годишния концерт в края на май. Освен това тази формация създаде и е основен участник в традицията Великденски фестивал на детската песен „Пеещо яйце”, който се превърна в единствен форум за изява на певческия талант на ловешките деца, които се увеличават с всяко следващо издание.

Освен на своите формации, читалището осигурява възможности и на всички желаещи изява на своя талант и изкуство. Ние бяхме добър партньор и домакин в провеждането на много празници, организирани от Община Ловеч и др..

За читалището проектите никога не са били самоцел - включваме се само в такива, които отговарят на професионалната квалификация на работещите, на целите на дейността ни и на времето, което можем да отделим за допълнителна дейност, защото ние създаваме собствен културен продукт и приоритетите ни са именно той да бъде разпространяван.

През 2019 година реализирахме три значими проекта, финансирани по културния календар на Община Ловеч – Люлякови музикални вечери, Великденски фестивал на детската песен и детския празник 1 юни, които отговарят изцяло на професионалната ни квалификация и възможности

През последната година успяхме да задържим относителна финансова устойчивост, въпреки реалните трудности, пред които бяхме изправени. Успешно съчетавахме традицията с изискванията на съвремието, емоционалността и таланта на желаещите да се занимават с изкуство с професионалния подход на художествените ръководители и преподаватели. В този смисъл смеем да имаме самочувствието за изпълнен граждански дълг и постигане на целите, които сме си поставили.

Читалището продължи традициите да отстоява класическата музика като своя кауза, продължи да бъде място, в което професионалисти изпълняват такава. Освен известния на всички дует Иван Калов и Валерий Хомяков, свои концертни програми представиха няколко държавни симфонични оркестъра. И това имаше своя смисъл – на всеки от концертите залите бяха пълни.

Много неща бяха направени през последната година, много още биха могли да бъдат направени, защото читалището разполага с творческия потенциал за това. За съжаление понякога високия професионализъм и мотивацията на работещите и участващите в дейността не са достатъчни ако идеята не може да бъде обезпечена с финансовия ресурс за реализиране – така много идеи бяха отлагани и много – отхвърлени.

С добре изградените отношения на партньорство и доверие с всички държавни и общински институции, неправителствени организации, училища, детски градини и културни институти, с качеството на културния продукт, който създадохме и през последната година, изграждахме и утвърждавахме добрия обществен образ на читалището, който намира своя

израз непрекъснато в подкрепата, която то получава. Утвърдихме го като място, в което гражданите на Ловеч могат често и без за това да са нужни средства, да удовлетворят свои естетически потребности – като зрители, слушатели, участници.

Хората, които извършват тази огромна по обема си работа – щатни служители, художествени ръководители, певци, оркестранти и децата на школата, както и техните родители, със своята съпричастност е най-ценното, с което читалището разполага. Без техния професионализъм, отговорност, всеотдаен труд, без техния щедро раздаван талант всичко това, което беше отчетено в този доклад, а и онова, което беше направено и остана неприпомнено, просто нямаше да се случи.

За наше огромно съжаление предвид ситуацията развитието като перспектива ще се измести от оцеляването.